作者:歐陽炯
標題:浣溪沙
內容:落絮殘鶯半日天，玉柔花醉只思眠，惹窗映竹滿爐煙。獨掩畫屏愁不語，斜欹瑤枕髻鬟偏，此時心在阿誰邊？天碧羅衣拂地垂，美人初著更相宜，宛風如舞透香肌。獨坐含嚬吹鳳竹，園中緩步折花枝，有情無力泥人時。相見休言有淚珠，酒闌重得敘歡娛，鳳屏鴛枕宿金鋪。蘭麝細香聞喘息，綺羅纖縷見肌膚，此時還恨薄情無。